		
Nyhetsbrev julen 2024
Julen nærmer seg så her kommer vårt årlige julebrev til frivillige. Som vanlig starter vi alltid med å si: 
Tusen, tusen takk for alt dere bidrar med i løpet av året! Enten det er noen timer her og der eller om dere har ukentlig og/eller faste oppdrag. Tusen takk for at dere stiller opp og gjør Gausdal til et bedre lokalsamfunn å leve i. Vi er så imponert over innsatsen dere legger ned, og vi vet at dere er med på å utgjøre en forskjell for andre! 
Ekstra takk til dere som har oppdrag i jula, og takk til Kjellfrid Flækken som har vikariert for Tine på onsdager de siste ukene. 
Vi syns det er viktig å telle timene som blir lagt ned av dere og vi ønsker å synliggjøre dette i årsmeldingen vår som skal skrives nå i januar. Statistikk hentes fra fagsystemet vårt, der vi registrerer faste oppdrag som matpakking, matkjøring, sangoppdrag osv. Det er ikke alle oppdrag vi har kontroll over, så dere som er besøksvenner, turvenner, ledsagere, frivillige på dagsenter o.l. vær så snill å sende en oversikt over antall timer dere har vært frivillig i 2024 innen 10.januar. Her trengs det ikke tidspunkt og datoer, kun timeantall. 
Årsmeldingen presenteres for frivillige etter at den har vært i kommunestyret i mars. Invitasjon til årsmøte for frivilligsentralen kommer til våren. 
Brukerråd
Frivilligsentralen har et eget brukerråd som møtes to ganger i året. Brukerrådet skal bl.a. gi råd og komme med innspill som sikrer god kvalitet og godt innhold til Frivilligsentralen og oppgavene her. Vi ønsker oss to nye medlemmer som vil sitte i fire år fram i tid. Ring Tine om du er interessert og vil vite mer.  
Åpningstider i jula: 
Siste dag på Frivilligsentralen før jul blir onsdag 18.desember. Da blir det ekstra god mat på formiddagstreffet, før vi avslutter med bingo. Første åpningsdag på nyåret blir mandag 6.januar. 
Vinterfest: 
Vi inviterer til vinterfest torsdag den 23. januar i Prestgarden. Hold av datoen, så kommer det egen invitasjon så fort den er klar. Det vi kan si er at det blir mat, kaffe og underholdning av komiker Bjørn Kleiven! 
Vi håper å se mange av dere denne kvelden!
Aktiviteter i vinter: 
Mandager: 
Frivilligsentralen er åpen fra kl.10-14
Kl.10-11 Trim
Kl. 11-12 Balansetrening
Kl.11-12 Felles lunsj etter trim. Ta med egen mat, kaffe/te fås kjøpt. 
Kl.12-14 Barseltreff 
Onsdager:
Frivilligsentralen er åpen fra kl.10-14
Kl. 10-11 Datahjelp
Kl. 11-13 Formiddagstreff med bingo 
Kl.14 -1730 Juniorklubb
 
Lokalene våre leies ut gratis til lag og foreninger. Det er stort sett ledig på mandager, torsdager og fredagskvelder. Det er litt ledig tid på dagtid også, så om det er ønske om å starte opp en ny møteplass eller aktivitet, ta kontakt. Det er alltid kjekt med innspill og samarbeid med andre. 
Vi håper dere tar kontakt hvis dere lurer på noe eller har innspill. Vi er avhengig av tilbakemeldinger fra dere for å gjøre en god jobb! 
Frivillige oppdrag har vi også alltid ledig, spesielt oppdrag knyttet opp mot Follebu- og Forsettunet.  Ta kontakt om du vil høre mer om hva oppdragene går i. 

Ønsker dere alle en riktig god jul og et godt nytt år!!
Med vennlig hilsen 
Gausdal Frivilligsentral

